**ՏԵՂԵԿԱՏՎՈՒԹՅՈՒՆ**

**ՄՇԱԿՈՒՅԹԻ** **ԲՆԱԳԱՎԱՌՈՒՄ 2017Թ. ԿԱՏԱՐՎԱԾ ԱՇԽԱՏԱՆՔՆԵՐԻ ՎԵՐԱԲԵՐՅԱԼ**

Համաձայն ՀՀ Կառավարության <<ՀՀ Տավուշի մարզի պատմության և մշակույթի անշարժ հուշարձանների պետական ցուցակը հաստատելու մասին>> 2004թ. դեկտեմբերի 30-ի N1929-Ն որոշման Տավուշի մարզի ցանկը ներառում է 1996 հուշարձան՝ 797 պահպանական միավորով:

Հաշվետու տարում իրականցվել է մարզի տարածքում գտնվող պատմության և մշակույթի անշարժ հուշարձանների և դրանց պահպանական գոտիների անվտանգ պահպանության նկատմամբ վերահսկողություն.

Դրանց պահպանման նպատակով մարզի Պատմական միջավայրերի պահպանության ծառայության տարածաշրջանների ստորաբաժանումների հետ համատեղ ըստ հուշարձանների կազմվել է պատասխանատու կազմակերպությունների ցանկ /ուսումնական հաստատություններ, զորամասեր, պատանի կամավորականներ, ՀԿՆ-եր և այլն/:

Մշտապես ուշադրության կենտրոնում են գտնվում հանրապետական և տեղական նշանակության հուշարձանները, զոհված ազատամարտիկների, հայրենական պատերազմի, Հայոց Մեծ եղեռնի հուշահամալիրները, հուշարձանախմբերը: Կատարվում են սանմաքրման և բարեկարգման աշխատանքներ:

Իջևանի քաղաքապետարանը Իջևանի զբաղվածության կենտրոնի հետ համատեղ համայնքի տարածքում գտնվող պատմության և մշակույթի անշարժ հուշարձանների և դրանց պահպանական գոտիների անվտանգ պահպանության նկատմամբ վերահսկողություն իրականացնելու նպատակով Իջևանի քանդակների այգում տեղադրել է տեսախցիկներ:

Անվտանգությունն ապահովելու նպատակով հուշարձանների տարածքներում կարգավորվել է գիշերային լուսավորության խնդիրը: Բարեկարգվել և լուսավորովել է <<Մայր Հայաստան>> արձանի շրջակայքը: Սահմանադրության հրապարակում տեղադրվել է Աշոտ Երկաթ թագավորի արձանը և լուսավորվել:

Շարունակական աշխատանքներ են տարվում հուշարձանների և դրանց պահպանման գոտիներում ֆիզիկական և իրավաբանական անձանց կողմից ապօրինի գործունեությունները կանխելու և դրանց հետևանքները վերացնելու ուղղությամբ:

2017 թվականին  հուշարձանների պահպանման գոտիների տարածքում խախտումների և չհամաձայնեցված այլ բնույթի աշխատանքների կատարման դեպքեր

չեն արձանագրվել:

Համայնքների հուշարձանների պահպանման գոտիների, պատմամշակութային հիմավորման նախագծերի, հողերի նպատակային կամ գործառնական նշանակությունների փոփոխման համաձայնեցումները իրականացվել են և կիրականացվեն ՀՀ օրենսդրությամբ սահմանված կարգով և յուրաքանչյուր համայնքի նոր գլխավոր հատակագծի դրույթներին ու պահանջներին համապատասխան:

Դիլիջանի քաղաքապետարանի, <<Քեմփ Վենչուրս>> ՓԲԸ-ի և <<Դիս Փրոփերթիս>> բարեգործական հիմնադրամի միջև կնքված եռակողմ պայմանագրով ներկայումս ծավալուն նախագծային աշխատանքներ են իրականացվում Դիլիջանի Գետափնյա և Կալինինի փողոցների, ինչպես նաև քաղաքի կենտրոնի կառաուցապատված հատվածների մանրամասն գոտիավորման, գլխավոր հատակագծի մշակման ուղղությամբ: Այն իր մեջ ներառում է նաև պատմամշակութային ժառանգություն հանդիսացող օբյեկտների պահպանման գոտին:

Ելնելով այն հարցի կարևորությունից, որ պատմական ժառանգությունը հանդիսանում է մեր մարզի և նրա ժողովրդի պատմության, մշակույթի և քաղաքականության վկայության հիմնական բաղադրամասը և այն ենթակա է ոչ միայն պահպանման ու հոգածության, այլև հուշարձանների ամրացման, վերականգնման, վերանորոգման և տարածքի բարեկարգման, մարզպետի կողմից համայնքների ղեկավարներից պահանջվել է առանձնակի ուշադրություն և մոտեցում դրսևորել պատմամշակութային հուշարձանների` եկեղեցիների, վանքերի, մատուռների, խաչքարերի և պատմական նշանակություն ունեցող մյուս արժեքների ոչ միայն պահպանման, այլև վերը նշված ուղղություններով տարվող աշխատանքներին:

Մարզի տարածքում գտնվող հուշարձանների հանրահռչակման նպատակով տեղադրվել են ուղեցույցներ, տեղեկատվական ցուցատախտակներ:Ստեղծվել է զբոսաշրջային քարտեզ, որտեղ ընդգրկված են մարզի պատմամշակութային հյուշարձանները, մշակութային կազմակերպությունները, զբոսաշրջային երթուղինները:

Վերատպագրվել են տեղեկատվական «Դիլիջան» գրքույկը /հայերեն, ռուսերեն և անգլերեն լեզուներով/, համայնքի զբոսաշրջային քարտեզը, 2017 թ. «Դիլիջանի երիտասարդների համագործակցության կենտրոն» ՀԿ կողմից տպագրվել է «Տավուշի մարզի ոչ նյութական տուրիստական արժեքների քարտեզագրում» հետազոտությունները /հայերեն և անգլերեն լեզուներով/, պատրաստվել են տարբեր հուշանվերներ, որոնք հասանելի են բնակչության և համայնք այցելող զբոսաշրջիկների համար:

Մարզի տարածքում գտնվող հուշարձանների հանրահռչակաման նպատակով կազմակերպվում են ճանաչողական էքսկուրսիաներ, ուխտագնացություններ մարզի տարածքում գտնվող տարբեր պատմամշակութային հուշահամալիրներ, հուշարձաններ, տեսարժան վայրեր, ինչի ընթացքում անցկացվում են նաև պատմամշակութային տարածքների մաքրման աշխատանքներ:

Մարզային մշակութային, ինչպես նաև պետական, ազգային ու այլ տոների, զանգվածային միջոցառումների կազմակերպման, ավանդական ազգային ծեսերի վերականգնման ու տարածման նպատակով իրականցվել է.

Հայաստանի Հանրապետության պետական բոլոր տոները՝ <<Հայոց բանակի 25-ամյակին նվիրված միջոցառում>>, <<Կանանց, մայրության, գեղեցկության և սիրո տոն>>, <<Հանդիպում գարնան և հաղթանակների հետ>>, <<Շուշիի ազատագրման օր>>, <<Հանրապետության տոն>>, <<Հանդիպում հրաշքի հետ>>, <<Գիտելիքի, գրի և դպրության օր>>, <<Անկախության 26-ամյակ>>-ին նվիրված տոները, նշվել է Մեծ եղեռնի 102-րդ տարելիցը և այլ զնգվածային միջոցառումներ:

Մարզի բոլոր կրթական հաստատություններում անց են կացվել <<Ոսկե աշուն>> խորագրով միջոցառումներ: Նշվել են եկեղեցական <<Սուրբ ծնունդ>>, <<Սուրբ Սարգիս>> /Երիտասարդների օրհնության օր/, <<Տյարնընդ առաջ>>, <<Սուրբ Զատիկ>>, <<Խաղողօրհնեք>> տոները: Կազմակերպվել և անց են կացվել <<Ծաղկի և երգի>>, <<Վերջին զանգ>>, <<Մեր մեծերը>>, <<Ասմունքի փառատոն>>, <<Ընթերցանության փառատոն>> խորագրերը կրող և այլ միջոցառումներ:

Կազմակերպվել են՝

* միջոցառում-շքերթ՝ նվիրված Հայոց բանակի տարեդարձին /հունվար/
* նորակոչիկների երդման արարողություն զոհվածների հուշահամալիրում /հունվար/
* միջոցառում նվիրված հուշարձանների և տեսարժան վայրերի պահպանության միջազգային օրվան /18 մարտի/
* երիտասարդական ֆլեշ-մոբեր նվիրված մայրության և գեղեցկության օրվան /ապրիլի 7/
* մոմերով երթ և հիշատակի միջոցառում նվիրված եղեռնի 102-ամյա տարելիցին՝ զոհվածների հուշահամալիրում /ապրիլ/
* եղեռնի տարելիցին նվիրված փաստաթղթերի և լուսանկարների ցուցահանդեսներ՝ Ազգային արխիվի հետ համատեղ
* Հաղթանակի 72-ամյակին նվիրված համաքաղաքային միջոցառում և զինվորական շքերթ հուշահամալիրներում:
* Թատերականացված տոնահանդես՝ նվիրված երեխաների պաշտպանության օրվան /Մարզի երիտասարդական կազմակերպությունների և <<Հույսի կամուրջ>> ՀԿ-ի հետ համատեղ
* միջոցառումների շարք՝ նվիրված Անկախության տոնին:
* ամանորյա միջոցառումների շարք:

2017 թվականի սեպտեմբերի 9-ին ՀՀ Տավուշի մարզի Դիլիջան քաղաքում կազմակերպվել և անց է կացվել պատմամշակութային վերածննդին նպաստող ավանդական <<Մշակութային վերածնունդ>> արհեստների և արվեստների համահայկական 5-րդփառատոնը: Փառատոնն առանձնակի է իր ընդգրկվածությամբ՝ ներկայացված են ՀՀ մարզերը, Արցախը և սփյուռքը: Փառատոնին մասնակից են դառնումգորգագործ վարպետներ, ցուցադրվում են տարածաշրջանի կերպարվեստի, գորգարվեստի բացառիկ, նույնիսկ թանգարանային նմուշներ, ձեռարվեստի այլ ստեղծագործություններ՝ կավագործություն, խեցեգործություն, դարբնագործություն, փայտագործություն, ազգային խոհանոց և այլն: Փառատոնն ուղեկցվում է համերգային ծրագրով, որում ընդգրկված են ինչպես ՀՀ մարզերի, այնպես էլ Արցախի ու մայրաքաղաքի երգիչ-երգիչներ, երաժշտական համույթներ, անհատ կատարողներ և այլն:

Դիլիջանի համայնքապետարանը համագործակցելով IDeA-<<Հայաստանի զարգացման նախաձեռնություններ>>, <<Դիլիջանի զարգացման>> հիմնադրամների, ՀՀ Կենտրոնական բանկի <<Գիտելիք հանուն զարգացման>> կենտրոնի, <<Թումո>> կենտրոնի, UWC Dilijan քոլեջի, Դիլիջանի համայնքային կենտրոնի հետ, կազմակերպել են մի շարք միջոցառումներ` <<Lost Tenple Brothers>> խմբի <<Beau Soir>> ֆրանսիական դասական երաժշտախմբի համերգները ամֆիթատրոնում և արվեստի քոլեջի դահլիճում, UWC-քոլեջի, համայնքային կենտրոնի հետ համատեղ` պարային խմբերի մասնակցությամբ <<Ֆլեշ-մոբ>> նվիրված երեխաների պաշտպանության օրվան և այլն:

Կան համայնքներ, որոնք ավանդաբար նշում են իրենց բնակավայրի հիմնադրման օրը: Միջոցառումներն ուղեկցվում են ծառատունկերով:

Յուրաքանչյուր տարի կազմակերպվում են բազմաթիվ ուխտագնացություններ թե Հայաստանում, թե Արցախում և թե հարևան Վրաստանում գտնվող հայկական սրբավայրեր:

2017 թվականին շարունակվել են գորգագործության, խեցեգործության ու բատիկի ուսուցմանն ուղղված ծրագրերը: Համապատասխան նյութատեխնիկական միջոցներ ձեռք բերելով` դպրոցներում իրականացվում է համապատասխան արհեստագործական խմբակային դասընթացներ, որտեղ երեխաները գեղագիտական դաստիարակություն ստանալու հետ մեկտեղ ձեռք են բերում մասնագիտություն և համապատասխան արհեստագործական գիտելիքներով նոր հնարավորություններ են ստանում լավագույնս ներկայանալու նաև տեղական, հանրապետական ու միջազգային ցուցահանդեսներում,

մրցույթներում ու տոնավաճառներում:

2017 թվականին Դիլիջանի Հովհաննես Շարամբեյանի անվան մանկական գեղարվեստի դպրոցի աշակերտների ստեղծագործությունները ներկայացվել են Չեխիայի 45-րդ <<Լիդիցե-2017>> նկարչական և դեկորատիվ – կիրառական արվեստի միջազգային մրցույթ -փառատոնին , Սլովենիայի Լյուբլանա քաղաքում կազմակերպված 5-րդ միջազգային մրցույթ-փառատոնին, Ֆինլանդիայի Հանրապետությունում կայացած <<Միասին>> միջազգային ցուցահանդես մրցույթին, <<Ավրորա>> մարդասիրական նախաձեռնության կողմից կազմակերպված նկարչական մրցույթին: Հունիս ամսին գեղարվեստի դպրոցի նկարչական և պարարվեստի դասարանների լավագույն արդյունքներ ունեցած 20 աշակերտներ մեկնել են Քոբուլեթի և Բաթումի , մասնակցել են <<WONDERLAND-2017>> միջազգային մրցույթ-փառատոնին, արժանացել դիպլոմների, մրցանակների և որպես խրախուսանք` հնարավորություն են ստացել

անվճար մեկնելու Թբիլիսի:

Հոկտեմբեր ամսին Ֆինլանդիայի Հյուվինկա քաղաքում տեղի է ունեցել երեխաների և երիտասարդների 16-րդ միջազգային ցուցահանդեսը՝ նվիրված Ֆինլանդիայի անկախության 100-ամյակին: Ցուցահանդեսին մասնակցել է 66 երկիր: Ներկայացվել է 6766 աշխատանք: Հայաստանի Հանրապետությունից ցուցահանդեսին է ներկայացվել 100 գեղանկար, որից 14–ը արժանացել են դիպլոմների: Ցուցահանդեսին իր ակտիվ մասնակցությունն է ունեցել Դիլիջանի Հովհաննես Շարամբեյանի անվան մանկական գեղարվեստի դպրոցը՝ ներկայացնելով 64 երեխաների տարբեր ստեղծագործություններ: Ցուցահանդեսին Հայաստանը ներկայացնող 14 դիպլոմակիրներից 9-ը Դիլիջանի գեղարվեստի դպրոցի սաներն են եղել:

Տավուշի մարզից 14-25 տարեկան թվով 16 երգիչ-երաժիշտներ մասնակցել են Մոսկվայում կայացած «Արմյանսկի Կոլորիտ» փառատոնին, դրա շրջանակներում նոյեմբերի 12-ին տեղի ունեցած «Տաղանդավոր Տավուշ» խորագրով գալա-համերգին: Փառատոնը հովանավորել են Բերդի տարածաշրջանից սերված, Մոսկվայում բնակվող գործարարները: Իջեւանի երաժշտական դպրոցի սաներից 3-ը փառատոնին մասնակցելու հրավեր են ստացել, նրանցից 2-ը` դաշնակահարուհի Նվարդ Ավետիսյանը (դասատու՝ Անուշ Մելիքսեթյան) եւ քանոնահարուհի Նելլի Բեգլարյանը (դասատու՝ Աիդա Սարգսյան) համերգին հաջողությամբ ելույթ են ունեցել, արժանացել պատվոգրերի, իսկ Իջևանի երաժշտական դպրոցը` շնորհակալագրի:

Մարզի բոլոր համայնքներին ուղարկվել է հանձնարարականներ բարբառների իմացությանմրցույթ-փառատոնի անցկացման ընթացակարգի և առաջին փուլի կազմակերպման վերաբերյալ, այնուհետև կազմակերպվել է մարզային փուլ, որի հաղթողները խրախուսվել են:

Իջևանի քաղաքապետարանի մշակույթի տանը գործում է ասմունքի խմբակ, որտեղ սաները սովորում են հեքիաթներ պատմել նաև բարբառով, ինչպես նաև կազմակերպում են թատերական ներկայացումներ խմբակի սաների ուժերով:

2017թ. <<Սասնա ծռեր>> և <<Սասունցի Դավիթ>> էպոսին նվիրված ամենամյա հանրապետական փառատոնի հաղթող է ճանաչվել Իջևանի թիվ 3 հիմն. դպրոցի սան Ա. Աբազյանը:

Դիլիջանի մշակույթի պալատում ստեղծվել է հայկական ժողովրդական երգի <<Արթուր Քեթցյան>> մանկական ուսուցողական ստուդիան: Դիլիջանի մշակույթի պալատում 2017 թ. գործել են փողային նվագախումբը, <<Սամվել Ղասաբյան և Ընկերներ>> խումբը:

Կողբի մշակույթի տան ենթակայությամբ գործող արվեստի դպրոցում կահավորվել է դասարան խեցեգործության /կերամիկայի/ բաժնի համար անհրաժեշտ բոլոր սարքավորումներով և գույքով, ինչը հնարավորություն ընձեռեց դպրոցում բացել նաև խեցեգործության դասարան: Դպրոցում բացվել է նաև կավագործության, փայտի փորագրության դասարաններ:

Իջևանի թիվ 5 մանկապարտեզի չգործող մասնաշենքում բացված արվեստի և արհեստի կենտրոնում ցանկացողներն առանց վարձավճարի և տարիքային սահմանափակման սովորում են ավանդական արհեստներ: Այստեղ գործում է գոբելենի, գորգագործության, կարպետագործության, կարուձևի, ասեղնագործության և փորագրության խմբակներ:

Մարզում պարբերաբար կազմակերպվել են մասսայական միջոցառումներ ցուցահանդեսների, ցուցահանդես-վաճառքների ուղեկցությամբ: Ցուցադրություններ են կազմակերպվել թանգարաններում, արվեստի և գեղարվեստի դպրոցների ցուցասրահներում:

2017թ. Դիլիջանի Երկրագիտական թանգարան-պատկերասրահում կազմակերպվել են հայկական մշակույթի և արվեստի գործիչներին նվիրված միջոցառումներ /«Գառզու» «Այվազովսկի-200» «Հովհաննես Շարամբեյան-91» «Բնանկարի ժանրի ձևավորումն ու զարգացումը հայկական Խորհրդային ժամանակաշրջանում» և այլն:  
 Թեմատիկ ցուցահանդեսներ են կազմակերպվել գրադարանային համակարգում` նվիրված Հովհաննես Թումանյանին, Նար – Դոսի 150 , Եղիշե Չարենցի 120 ամյակներին, «Կյանքը գրքով» խորագրով հանդիպում անվանի դիլիջանցիների հետ, հանդիպումներ վետերանների, հանդիպումներ ավագ և հիմնական դպրոցների ստեղծագործող աշակերտների հետ և այլն:

Օգոստոսից-սեպտեմբեր ամիսներին Հայաստանի զարգացման նախաձեռնություններ /IDeA/, Դիլիջանի զարգացման հիմնադրամների կողմից համայնքի թանգարանների, գրադարանների , հասարակական կազմակերպությունների մասնակցությամբ իրոգերծվել է <<Դիլիջանի արվեստների դիտարան>>-հանրային միջոցառումների շարքը՝ միտված Դիլիջանի և Հայաստանի մշակույթը, սովորությունների ու գեղագիտական պրակտիկան երկրի սահմաններից դուրս ներկայացնելուն: Միջոցառման շրջանակներում կազմակերպվել են ցուցահանդեսներ, լույս է ընծայվել թեմային վերաբերվող <<Աստղերի դիտարան>> խորագրով 5 թերթ: Միջոցառումը եզրափակվել է <<Իմպուլս>> գործարանում՝ <<Հայաստանի պատմությունը կարպետների միջոցով>> ցուցահանդեսով, <<Սիրո վերարտադրում՝ երաժշտություն կարպետների և ձայների համար>> կենդանի երաժշտությամբ Օգյուստեն Մորի կողմից, Նորք Զաքարյանի և Դիլիջանի երաժիշտների հետ միասին, <<Շուրջպար>> Մաթիլդ Ռոզիեի և դիլիջանյան պարախմբերի կողմից:

Ս/թ փետրվարի 19-ին՝ Հովհ. Թումանյանի ծննդյան օրը, որը հռչակված է գիրք նվիրելու օր, մարզի մի շարք գրադարաններ համալրեցին իրենց ֆոնդը նոր գրքերով:

Իջևանի մարզային գրադարանի կողմից մարզի գյուղերի համայնքային գրադարաններին հատկացվել է զգալի գրականություն:

2017 թվականին Տավուշի մարզային գրադարանի հավաքածուն տարվա ընթացքում համալրվել է 634 միավորով ՝ որից 4 պարբերական, սուբսիդիայի հաշվին 64 միավորով, որից՝ 2 պարբերական,նվիրատվության հաշվին 570 միավորով, որից՝ 2 պարբերական, <<Գրքի և հրատարակչության գործի կենտրոն>> ՊՈԱԿ-ից ստացել է 2740 միավոր գիրք, որը բաժանվել է 17 համայնքներին (Դիլիջան, Նոյեմբերյան, Բերդ, Մովսես, Այգեձոր, Վերին Ծաղկավան, Իջևանի քաղաքի, Լուսահովիտ, Տավուշի մարզային գրադարան, Սաիրգյուղ, Սևքար, Ազատամուտ, Այգեհովիտ, Աչաջուր, Գետահովիտ, Գանձաքար, Լուսաձոր ), Հայաստանի ազգային գրադարանի համագործակցության, գրքափոխանակության և բաժնույթների բաժնից ստացել է 98 միավոր գիրք, որը բաժանվել է 4 համայնքներին (Տավուշի մարզային գրադարան, Լուսաձոր, Սարիգյուղ, Այգեհովիտ), Սերգո Երիցյանի կողմից նվիրատվությամբ ստացել է 80 միավոր գիրք, որը բաժանվել է 26 համայնքներին (Իջևան, Գետահովիտ, Սարիգյուղ, Սևքար, Լուսաձոր, Աչաջուր,Դիլիջան, Հաղարծին, Բերդ, Մովսես, Այգեձոր, Տավուշ, Ներքին Կարմիր աղբյուր, Վերին Ծաղկավան, Արծվաբերդ, Նորաշեն, Չորաթան, Նոյեմբերյան, Ոսկեվան, Կողբ, Կողբի Շ. Հովհաննիսյան, Ոսկեպար, Այրում, Կոթի, Բերդավան, Տավուշի մարզային գրադարան), Ռոբերտ Ենգիբարայանի կողմից ստացել է 40 միավոր գիրք, որը բաժանվել է 9 համայնքներին (Տավուշի մարզային գրադարան, Դիլիջան, Նոյեմբերյան, Բերդ, Ազատամուտ, Գետահովիտ, Այգեհովիտ, Լուսաձոր, Սարիգյուղ):

Դիլիջանում բնակրչության գրադարանային մատենագիտական սպասարկումը կազմակերպելու նպատակով՝ քաղաքի բոլոր թաղամասերում գործում են ԳԿՀ մասնաճյուղեր, իսկ կենտրոնական գրադարանը ժամանակավորապես տեղավորված է քաղաքի մշակույթի պալատում:

2017 թվականին Դիլիջան համայնքի Գրադարանային կենտրոնացված համակարգի գրքային ֆոնդը ավելացել է 773 կտոր գրականությամբ և այժմ կազմում է 260768 կտոր:

Մարզի գրադարաններում հոկտեմբերի 7-ին իրականցվել է «Գրադարանավարի օրվա» կապակցությամբ «Կյանքը` գրքերով» խորագրով միջոցառումներ, իսկ միջոցառումների անցկացման համառոտ բովանդակության, դրանց իրականաց­ման տեղի, ժամերի և մասնակիցնե­րի վերաբերյալ տեղեկատվությունը նախապես ներկայացվել է ՀՀ մշակույթի նախարարություն: Ծրագրի նպատակն է ընդգծել գրքի, գիտելիքի, գրադարանների դերը, ընթերցանության կարևորությունն արդի տեխնոլոգիաների ժամանակաշրջանում:

Նոյեմբերյանի քաղաքային գրադարանում կատարվել են մի շարք աշխատանքներ՝ փոխվել, թարմացվել, լրացվել են գրադարանի բոլոր գրքային ցուցահանդեսները, դրվել են նորերը, կատարվել են նկարչական աշխատանքներ՝ ցուցահանդեսները բովանդակալից, գրավիչ և վառ դարձնելու համար:

Գրադարանում մշտական ցուցադրվում են Նոյեմբերյանի և Կողբի գեղարվեստի սաների աշխատանքները, որոնք պարբերաբար փոխվում են: Կազմակերպվել է միջոցառում-հանդիպում Նոյեմբերյանի դերասանների հետ նվիրված Թատրոնի միջազգային օրվան:

Մշակութային ժառանգության պահպանմանը նպաստելու նպատակով՝ Դիլիջանի մշակույթի պալատում 520 քառ. մետր տարածք է հատկացրել Գրադարանների կենտրոնացված համակարգին գրապահոցներ կահավորելու համար:

Գրադարաններում անց են կացվել Ազգային գրադարանային շաբաթի, Գրադարանավարի օրվա, Գրադարանային երեկոյի, Թարգմանչաց տոնի, Մայրենի լեզվի միջազգային օրվա, Հայոց ցեղասպանության 102-ամյա տարելիցին նվիրված դասախոսություններ, գրական - գեղարվեստական ցերեկույթներ, հոբելյանական տարեթվերի կապակցությամբ ցուցահանդեսներ և այլ միջոցառումներ:

Մատաղ սերնդի մեջ գրքի հանդեպ սեր սերմանելու և այն ամրապնդելու նպատակով մարզի մի շարք գրադարաններում կազմակերպվել և անց է կացվել <<Ընթերցանության փառատոն>>, որի մարզային փուլի հաղթողները մասնակցել են <<Ընթերցանության օլիմպիադա 2017>> մրցույթ-օլիմպիադային և մարզ վերադարձել մրցանակներով:

Դիլիջանի Երկրագիտական թանգարանի հավաքածուն 2017թ. համալրվել է 1 գեղանկարով, որը նվիրատվություն է թանգարանին, ժամանակավոր՝ 2 տարի ժամկետով Զվարթնոցի թանգարանից պահպանության և ցուցադրության է հնձնվել Դիլիջանցի նկարիչների թվով 40 գեղանկար: IDeA հիմնադրամի կողմից թանգարանին ժամանակավոր պահպանության է հանձնվել ևս 20 գեղանկարներ /Սոց. ռեալիզմի ներկայացուցիչներ/:

Դիլիջանի Երկրագիտական թանգարան-պատկերասրահում կազմակերպվել են բազմաթիվ միջոցառումներ` Երևանի գեղարվեստի պետական ակադեմիայի Դիլիջանի մասնաճյուղի 2017թ. շրջանավարտների դիպլոմային պաշտպանություն-ցուցադրություն, UWC Դիլիջանի միջազգային քոլեջի նկարչության բաժնի ավարտական կուրսի ուսանողների <<The shock of the NEW>> խորագրով դիպլոմային աշխատանքների ցուցահանդեսը <<Դիմանկարը հայ կերպարվեստում>> ցուցահանդես-վերլուծություն, <<Ցավոտ պատմություններ>> թանգարանային գիշեր միջոցառումը, գեղարվեստի ակադեմիայի ուսանողների ստեղծագործությունների ցուցահանդես` նվիրված անհայտ կորած ազատամարտիկներին:

Դիլիջանի երկրագիտական թանգարանում թանգարանային իրերը /ցուցանմուշները/ ըստ բաժինների պահպանվում են ֆոնդարաններում, ապահովված է օդափոխությունը, լուսավորությունը և կայուն ջերմաստիճանը /շենքը տաքացվում է լոկալ համակարգով/: Պարբերաբար աշխատանքներ են տարվում ցուցանմուշների վերականգնման, մաքրման և մշակման ուղղությամբ: Ավարտվել են թանգարանի հնագիտության, ազգագրության, Դիլիջանի պատմության բաժինների էքսպոզիցիոն աշխատանքները:

Հնագիտական իրերի ցուցադրումը առավել քան նշանակություն ունի թանգարանի համար, քանի որ մեր տարածքում գտնվող <<Ռեդկին լագեր>>-ում է 1850-ականներին կատարվել Հայաստանում առաջին պեղումները, որի արդյունքում հայտնաբերված գտածոների ուսումնասիրությունը /մ.թ.ա. 2-րդ հազարամյակ/ բացառիկ նշանակություն են ունեցել ողջ Կովկասի ուշ բրոնզեդարյան մշակույթի ուսումնասիրման համար:

Հայաստանի ազգային արխիվի Տավուշի մարզային մասնաճյուղի նախաձեռնությամբ Իջևանի պատմաերկրագիտական թանգարանում կազմակերպվել է ցուցահանդես՝ նվիրված Անկախության 26-ամյակին. առանձին ցուցափեղկերով, փաստաթղթային նյութերի ու լուսանկարների տեսքով ներկայացվել էին հին ու նոր Իջևանը, նրա պատմությունն ու անցած ուղին՝ սկսած 1880թ. մինչև մեր օրերը:

Մարզի 4 թանգարաններն էլ իրականացրել են ՙՙԹանգարանային գիշեր՚՚ խորագիրը կրող միջոցառումների շարք. ցուցահանդեսների բացում, հուշ-երեկոներ, հանդիպումներ, բաց դասեր, ֆիլմերի դիտումներ, համերգներ և այլն: Կազմակերպվել են վարպետաց դասեր՝ գորգագործություն, կարպետ, ասեղնագործություն, կրթական ծրագրեր են իրականացվել դպրոցականների հետ:

Մարզի որոշ գրադարաններում և թանգարաններում կան համակարգիչներ, տպիչ սարքեր, ունեն ինտերնետ կապ:

Էլեկտրոնային տեղեկույթի մատուցման միջոցով ապահովվել է մարզային գրադարանի գրադարանային տեղեկատվական, այդ թվում <<Ինտերնետ>> համացանցի, տեսալսողական նյութերի և էլեկտրոնային հրապարակումների ծառայությունների իրականացման մատչելիությունը:

Տեխնիկապես հագեցված և արդի տեղեկատվական տեխնոլոգիաներով կառավարվող Դիլիջանի քաղաքային ժամանակակից գրադարանը միաժամանակ ինտերնետ անվճար մուտք գործելու հնարավորություն է ընձեռնում այցելուներին:

Դիլիջանի համայնքապետարանի միջոցներով, թանգարանի անվտանգությունն ապահովելու նպատակով սրահներում, շենքի մուտքի մոտ տեղադրված են տեսախցիկներ և հակահրդեհային ահազանգման սարքավորումներ:

Իջևանի Վերնատուն պատկերասրահը ամբողջությամբ համալրվել է ժամանակակից տեխնիկայով:

Մարզում գործող երաժշտական դպրոցների ծրագրերում, որպես պարտադիր ստեղծագործություններ ընդգրկված են Հայ արդի և դասական կոմպոզիտորների ստեղծագործություններ / Կոմիտաս, Արամ Խաչատրյան, Մակար Եկմալյան ,Էդուարդ Միրզոյան, Արամ Սաթյան, Ալ.Հարությունյան, Առնո Բաբաջանյան Ալ.Սպենդիարյան և այլոք/: Հայ կոմպոզիտորների ստեղծագործությունները ընդգրկված են նաև այս կրթօջախներում գործող նվագախմբերի և երգչախմբերի երգացանկերում:

Դեկտեմբերի 12-ին Նոյեմբերյանի մշակույթի տան (տնօրեն` Սոնա Զուրաբյան) բեմում ներկայացվեց Սամվել Բեգլարյանի <<Կյանքն ինչպես որ կա>> երկու գործողությամբ պիեսը: Ներկայացումը կայացավ ՀՀ մշակույթի նախարարության ֆինանսական աջակցությամբ:

Նոյեմբերյանի <<Մշակութային կենտրոնում>> գործում է <<Սոսե>> պարային, <<Պարող Կարապներ>> թատերական և մանկապատանեկան թատերական ստուդիան, գեղարվեստի բաժնում ավելացել են տիկնիկաշինության, փայտի փորագրության, գորգագործության խմբակները:

Մարզ ժամանած թատերական և համերգային խմբերին տարբեր համայնքներում ներկայացումներ և համերգներ իրականացնելու համար տրամադրվել է դահլիճ, համապատասխան տեխնիկա, ապահովել ենք հանդիսատեսների ներկայությունը:

Ս/թ. հունիսին մարզում հյուրընկալվեց Մհեր Մկրտչյանի անվան արտիստական թատրոնը:

Իջևանի մշակույթի տան <<Հեքիաթ>> մանկապատանեկան թատրոնը մարզի մի շարք համայնքներում հանդես է եկել թատերական ներկայացումներով:  
 Մարզի համայնքների մշակութային օջախներում և հանրակրթական դպրոցներում գործող նկարչության, ասմունքի և թատերական խմբակների սաները մասնակցել են <<Մինորա>> մշակութային կենտրոնի կազմակերպած <<Էտյուդ>> խորագիրը կրող նկարչության, ասմունքի, թատերական արվեստի հանրապետական մրցույթ-փառատոնին և մարզ վերադարձել պատվոգրերով, շնորհակալագրերով, այլ մրցանակներով:

Ս/թ մարզպետարանի և համայնքապետարանների հովանավորությամբ մարզում կազմակերպվել են ինչպես ժողովրդական, այնպես էլ ժամանակակից երգիչ-երգչուհիների, հռչակավոր և անվանի կատարողների ու արվեստագետների հետ բազմաթիվ հանդիպում-համերգներ, որոնք կայացել են ինչպես դահլիճային պայմաններում այնպես էլ բացօթյա:

Տարվա ընթացքում անց են կացվել բազմաթիվ միջոցառումներ նվիրված աշխարհահռչակ կոմպոզիտորների, կատարողների հոբելյաններին, բնության պատկերներին, մասնագիտական տոներին, երաժշտական գործիքների ծագմանը և այլն: Կենդանի կատարումներին զուգընթաց, լայնորեն օգտագործվել են համացանցի հնարավորությունները:

Միջոցառումների, ցուցահանդեսների, փառատոների կազմակերպման ժամանակ հավասար պայմաններ են ստեղծվել բոլոր մասնակիցների համար /և արհեստավարժ, և սկսնակ, և ինքնուս ստեղծագործողների, և այլն/, լավագույն ստեղծագործություններն օգտագործվել են ինչպես հանրապետական, այնպես էլ միջմարզային և միջհամայնքային միջոցառումների ծրագրերում:

2017 թ. Դիլիջանը տնտեսական, տուրիզմի, մշակութային և կրթության ոլորտներում համագործակցության մասին համաձայնագիր է ստորագրել Իրանի իսլամական հանրապետության Կենտրոնական նահանգի Դելիջան քաղաքի հետ:

Աջակցություն է ցուցաբերվել Ենոքավանի վարչական տարածքում գտնվող <<Ապագա տուր>> և <<Յել էքստրիմ պարկ>> հանգստի գոտիներում զանգվածային

միջոցառումների կազմակերպմանը:

**<<**Երաժշտական և արվեստի դպրոցների ազգային լարային և փողային նվագարանների գծով ուսուցում>> ծրագրի կատարման արդյունավետությունը բարձրացնելու նպատակով 2017-2018 թթ. ուսումնական տարվա սկզբին /սեպտեմբեր-հոկտեմբեր/ մարզի հենակետային երաժշտական և արվեստի դպրոցներում հանրապետության առաջատար մասնագետների կողմից իրականացվել է ծրագրային մասնագիտական լսումներ:

Կազմակերպվել են մարզի մի շարք համայնքային գրադարանների աշխատակիցների համար գործնական սեմինարներ /Իջևանի մարզային գրադարան/:

Ս/թ Դիլիջանի արվեստի պետական քոլեջի դասախոսական կազմի միջոցով մարզի երաժշտական և արվեստի դպրոցներում անց է կացրվել վարպետության դասեր, վերապատրաստման դասընթացներ, մասնագիտական լսումներ, որոնք կոչված են մեթոդական և մասնագիտական օգնություն ցուցաբերելու տեղի մանկավարժներին ու աշակերտներին:

Գեղագիտական դաստիարակության մատչելիության համար այն համայնքները, որտեղ գործում են համապատասխան կրթական կառույցներ, տարբեր զեղչերի համակարգ են մտցրել. Դիլիջանի և Հաղարծինի համայնքները՝ ավագանու որոշմամբ, դպրոց հաճախող այն երեխաների վարձավճարները, որոնք չեն ընդգրկվել ազգային, լարային, փողային նվագարանների պետական փոխհատուցմամբ սովորողների ցուցակում, վճարի փոխհատուցումը վերցրել են իրենց վրա: Այրում համայնքում նախատեսվել է . եթե մեկ ընտանիքից երեք երեխա են հաճախում երաժշտական դպրոց, ապա մեկ երեխան սովորում է անվճար, իսկ եթե հաճախող երեխան ցանկանում է սովորել մեկից ավելի բաժիններում և եթե սովորում է գերազանց, ապա մյուս բաժիններում սովորելու վարձավճարը զեղջվում է 50%-ով և այլն:

Գեղարվեստական կրթության և գեղագիտական դաստիարակության որակի բարձրացման նպատակով վերակառուցվել է Դիլիջանի Հովհ. Շարամբեյանի անվան մանկական գեղարվեստի դպրոցի դահլիճ-ցուցասրահը, մշակութային կազմակերպությունների համար ձեռք են բերվել գույք և սարքավորումներ:

ՀՀ մշակույթի նախարարություն է ներկայացվել ուսման վարձավճարի փոխհատուցմամբ ազգային, լարային և փողային նվագարանների դասարաններում սովորողներ ունեցող երաժշտական և արվեստի դպրոցների վերաբերյալ տեղեկանքներ ըստ դպրոցների` համաձայն պահանջվող ձևի: Ինչպես նաև, յուրաքանչյուր տարի ներկայացվում է համապատասխան գործունեության վերաբերյալ հաշվետվություններ /ըստ դպրոցների, նույնպես համապատասխան պահանջվող ձևի/:

Մարզի շատ համայնքների մշակույթի տներում գործում են տարբեր բնույթի խմբակներ՝ ասմունքի, ժողովրդական և ազագային երգերի, պարի, տարբեր երաժշտական գործիքների ուսուցման, կար ու ձևի, խոհարարական, ասեղնագործության, հելյունագործության, շյուղագործության, գորգագործական, նկարչական, փայտի փորագրության, խեցեգործության, թատերական և այլ խմբակներ, որոնք մատչելի են բոլորին /կան կենտրոններ, որոնք ուսուցումը կազմակերպում են անվճար և առանց տարիքային սահմանափակման/ :

Մարզի շատ շնորհալիներ մասնակցություն են ունեցել միջազգային բազմաթիվ մրցույթների, փառատոների, ցուցահանդեսների, շարադրությունների մրցույթների, նկարների և լուսանկարների մրցույթների և արժանացել մրցանակների, խրախուսանքների:

Երաժշտական, գեղարվեստի և արվեստի դպրոցները գրեթե համալրված են երաժշտական գործիքներով և նյութերով:

Վերազինման և արդիականացման նպատակով Իջևանի երաժշտական դպրոցին տրամադրվել են գործիքներ՝ 2 ջութակ, 1 կիթառ, 2 դուդուկ, 1 շվի: Դպրոցը ձեռք է բերել նաև 1 քանոն:

Ազատամուտի երաժշտական դպրոցին տրվել է 2 ջութակ, 1 դհոլ, 1 շվի, 1 դուդուկ, իսկ ՀՀ <<Մշակութային կրթության աջակցության>> հիմնադրամի կողմից քանոնի բաժնի աշակերտուհի Է. Խոջոյանին պայմանագրով հատկացվել է 210000 դրամ արժողությամբ քանոն:

ՀՀ <<Մշակութային կրթության աջակցության>> հիմնադրամի կողմից Նոյեմբերյանի երաժշտական դպրոցը ստացել է շեփոր:

Բագրատաշենի երաժշտական դպրոցը ձեռք է բերել համակարգիչ:

Աչաջրի երաժշտական դպրոցը Լոս Անջելեսում բնակվող ամերիկահայ բարերարների աջակցությամբ ձեռք է բերել 1 դհոլ, 1 քանոն, 1 դուդուկ, 1 DVD-նվագարկիչ, 9 ձայնասկավառակ, 1 բարձրախոս, 1 նոտահարթակ /ընդհանուր աժեքը 304100 դր/:

Այրումի և Բագրատաշենի երաժշտական դպրոցներում բացվել են նոր բաժիններ՝ թառ, դուդուկ, դհոլ:

Այգեհովիտի մշակույթի տանը սկսել է գործել ժող. գործիքների խմբակ:

Իջևանի երաժշտական միջնակարգ դպրոցում բացվել է սաքսաֆոնի դասարան /սովորում են 2 աշակերտ/:

Դիլիջանի Հովհ. Շարամբեյանի անվան մանկական գեղարվեստի դպրոցում 2016-2017 ուսումնական տարում բացվել է բրուտագործության և գեղարվեստական խեցեգործության բաժին, իսկ Դիլիջանի մանկական երաժշտական դպրոցում 2016-2017 ուստարում բացվել է ուդի և քամանչայի դասարաններ՝ ընդգրկելով նաև դպրոցի ժող նվագարանների բաժնի աշակերտներից /2-րդ մասնագիտություն/:

2017 թվականին երաժշտական դպրոցի դասարաններ են ստեղծվել Դիլիջան համայնքի Խաչարձան գյուղում: Դիլիջանի գյուղական բնակավայրերում երաժշտական կրթություն են ստանում 66 երեխա: Հաղարծին, Թեղուտ, Խաչարձան և Աղավնավանք գյուղերում 2017/18 ուսումնական տարվանից ստեղծվել են Դիլիջանի Հովհ. Շարամբեյանի անվան մանկական գեղարվեստի դպրոցի <<Գեղարվեստ>>, <<Դեկորատիվ-կիրառական արվեստ>> և <<Պարարվեստ>> մասնագիտություններով դասարաններ: Դպրոցի գյուղական դասարաններում ընդգրկված են 193 աշակերտներ:

Համաձայն ՀՀ կրթության և գիտության նախարարի հրամանի 2017-2018 ուսումնական տարվանից <<Ազգային երգ ու պար>> առարկայի փորձնական ծրագիրը մեր մարզում ներդրվել է Իջևանի թիվ 3, Նոյեմբերյանի թիվ 2, Դիլիջանի թիվ 2, Դիլիջանի թիվ 4 և Բերդի թիվ 3 հիմնական դպրոցների 5-ՐԴ, 6-ՐԴ, 7-ՐԴ դասարաններում: <<Ազգային երգ ու պար>> առարկայի դասավանդումն իրականացվում է Հայաստանի Հանրապետության կրթության և գիտության նախարարության և <<Ազգային երգ ու պարի ակադեմիա>> կրթամշակութային հիմնադրամի վերապատրաստած ուսուցիչների կողմից:

Մարզ հաճախակի են հյուրախաղերով այցի գալիս մայրաքաղաքի և այլ մարզերի երգչախմբեր, պարային համույթներ, էստրադային աստղեր, թատերական խմբեր:

Ս/թ. հունիսից-օգոստոս ամիսներին մարզում կազմակերպվել են <<Երաժշտության տոն>> խորագիրը կրող բացօթյա համերգային միջոցառումներ: Միջոցառումներին իրենց մասնակցությունն են ունեցել, ինչպես մարզի երգչախմբերը, համերգային համույթները, այնպես էլ մյուս մարզերի և Երևան քաղաքի թատերահամերգային համույթները:

Տավուշի մարզում` Դիլիջանում, Բերդում , Իջևանում, Նոյեմբերյանում 2017թ սեպտեմբերի 23-24-ը անց է կացվել Եվրո­պա­կան ժառանգության օրերը՝ «Ժառանգությունը և բնությունը» համաեվրոպական խորագրի ներքո միջոցառումների շարք: Միջոցառումների ծրագիրը նախապես ներկայացվել է ՀՀ մշակույթի նախարարություն:

2017թ. հոկտեմբերի 12-13-ը Արմավիրի արվեստի պետական քոլեջում <<<<Մենք ենք, մեր մարզը>> մանկապատանեկան մարզային մշակույթի օրեր>> ծրագրի շրջանակներում ՀՀ Արմավիրի մարզում հյուրընկալվել, համերգային ծրագրով հանդես են եկել մեր մարզի մանկապատանեկան ստեղծագործական համույթներ ու անհատ կատարողներ: Միջոցառման վերջում մասնակիցների համար կազմակերպվել է էքսկուրսիաներ` Սարդարապատ, Էջմիածին Մայր Տաճար, Երևանի տեսարժան վայրեր:

Դրամական միջոցներ է տրամադրել ՀՀ կառավարության ծրագրում ներառված <<Մշակութային կազմակերպություն-դպրոց>> աբոնեմենտային համակարգի ներդրման պիլոտային ծրագրի Երևանում իրականացվող միջոցառումների պատշաճ կազմակերպման նպատակով մարզից տեղափոխվող երեխաներին տրանսպորտային միջոցներով ապահովելու համար:

Մարզի արվեստի և մշակութային ենթակառույցների զարգացման և մշակութային գործընթացներին մեծ խթան հանդիսացան 2017թ. ՀՀ մշակույթի նախարարության նախաձեռնությամբ և մարզպետարանի աջակցությամբ իրականացվող <<Մշակութային կանգառ>> ծրագրի շրջանակներում մարզի քաղաքներում և գյուղական համայնքներում կազմակերպված շուրջ 40 մշակութային միջոցառումները՝ կինոցուցադրությունները /գեղարվեստական, փաստավավերագրական/, հանդիպումները կինոգործիչների հետ, Հայաստանի գուսանական և ժողովրդական երգի պետական համույթի, <<Թ. Ալթունյանի անվան երգի-պարի պետական համույթ>>-ի, <<Հովեր>> պետական կամերային երգչախմբի, <<Հայաստանի էստրադային ջազ նվագախմբի>>, Խորեոգրաֆիայի պետական թատրոնի, <<Հայաստանի պետական երիտասարդական նվագախմբի>>, <<Հայ հոգևոր երաժշտության կենտրոն>>-ի , <<Հայաստանի պարի պետական անսամբլ>>-ի , <<Երևանի Պ. Չայկովսկու անվ. Միջնակարգ երաժշտական մասնագիտական դպրոց>>-ի սաների համերգները, <<Երևանի Հ. Թումանյանի անվան պետական տիկնիկային թատրոն>>-ի, <<Հ.Պարոնյանի անվան երաժշտական կոմեդիայի պետական թատրոն>>-ի, <<Արտաշատի Ա.Խարազյանի անվան պետական դրամատիկական թատրոն>>-ի <<Կ.Ստանիսլավսկու անվան ռուսական պետական դրամատիկական թատրոն>>-ի հյուրախաղերը, <<Ցուցահանդեսային կենտրոն>>-ի ցուցահանդսները:

Նշված միջոցառումները ուղեկցվել են վարպետ-դասերով: Կազմակերպվել է երիտասարդական ֆլեշ-մոբեր, թատերական բացօթյա միջոցառումներ երեխաների համար:

<<Թումանյանական հեքիաթի օր>> տիկնիկային թատրոնների XII միջազգային փառատոնը նվիրված էր ՅՈՒՆԻՄԱ-Հայաստանի և «Կարապետ» տիկնիկային թատրոնի 25 ամյակին և կրում էր <<Խաղաղություն և ուրախություն մանուկներին>> խորագիրը: Փառատոնի հանդիսավոր բացումը կայացավ 2017թ. սեպտեմբերի 19-ին Դիլիջան քաղաքի Ամֆիթատրոնում: Այն նպաստում և ծառայում է մատաղ սերնդի գեղագիտական դաստիարակությանը, տիկնիկային արվեստի զարգացմանը, անհատի և ապագա քաղաքացու ձևավորմանը, աշխուժանում է մշակութային կյանքը Հայաստանի մարզերում, հեռավոր և սահմանամերձ բնակավայրերում, Արցախում և Ջավախքում: <<Հույսի կամուրջ>> և <<Փյունիկ>> ՀԿ-ների հետ համատեղ հաշմանդամ երեխաների և պատանիների համար փառատոնի օրերին տրվել են վարպետության դասեր:

2017 թվականի օգոստոսի 22-25-ը ՀՀ Շիրակի մարզում անց է կացվել «Մինասի գույներով» խորագիրը կրող «Երիտասարդ նկարիչների միջազգային ամենամյա պլեները», թվով` 6-րդը: Այն նվիրված է եղել հայ մեծանուն ծովանկարիչ Հովհաննես Այվազովսկու ծննդյան 200-ամյակին: Ծրագրին մեր մարզից մասնակցել են Կողբի գեղարվեստի դպրոցի երեք երիտասարդ ուսուցիչներ: Երիտասարդ արվեստագետները մասնակցել են նաև վարպետության դասընթացների և ստացել վկայականներ:

Ս/թ. <<Տաշիր>> բարեգործական հիմնադրամը և <<Արմենիա>> հեռուստաընկերությունը մարզպետարանի աջակցությամբ իրականացրել են <<Ամենախելացին>> ինտելեկտուալ հեռուստանախագծի մարզային փուլը:

Ս/թ. սեպտեմբեր-նոյեմբեր ամիսներին ՀՀ ԳԱԱ հնագիտության և ազգագրության ինստիտուտի կողմից մարզպետարանի աջակցությամբ կազմակերպվել է գիտարշավ, որն ուղղված էր մարզի պատմամշակութային ժառանգության վերհանմանը` զբոսաշրջությանը նպաստելու միտումով: Գիտարշավի հիմնական թիրախը մարզի բնակիչներն էին` այսինքն, պատմամշակութային ժառանգության կրողները:

Մարզի համայնքներում գործող մշակույթի տների համույթներն ու անհատ կատարողները ակտիվ մասնակցություն են ունեցել բեմարվեստի ինչպես մանկապատանեկան հանրապետական տարբեր մրցույթ-փառատոներին, այնպես էլ տարածքային և մարզային մրցույթ-փառատոներին` արժանանալով դիպլոմների, պատվոգրերի:

Իջևանի մշակույթի տանը շարունակում են գործել ասմունքի և ժողովրդական, ազգագրական երգի խմբակները, գործում է պարի խումբը, մանկա-պատանեկան թատերական խմբակը:

<<Վերածնունդ>> մրցույթ-փառատոնի I կարգի դափնեկրի կոչմանն արժանացած Դիլիջանի մանկական երաժշտական դպրոցի սանը մեկ շաբաթով մեկնել է Դուբայ համերգային շրջագայության:

Մարզում գործող ժող. նվագարանների լավագույն անհատ կատարողները, երգիչները, Դիլիջանի մշակույթի պալատում գործող փողային նվագախմբի երաժիշտները, մարզի լավագույն ասմունքողները պարբերաբար խրախուսվել են: Միջազգային մրցույթներում, փառատոներում, ցուցահանդեսներում մրցանակների արժանացած սաները և նրանց դասավանդող ուսուցիչները պարգևատրվել են դպրոցների տնօրինությունների պատվոգրերով, հուշանվերներով, շնորհակալագրերով: Տարվա ընթացքում միջազգային մրցույթ-փառատոներում ձեռքբերումների համար դրամական պարգևի են արժանացել գեղարվստի և երաժշտական դպրոցների լավագույն ուսուցիչները:

Ս/թ Դիլիջանում անցկացվեց  ավանդույթ դարձած ՙՙԳորգի  փառատոն՚՚ խորագիրը կրող ամենամյա մրցույթ-ցուցահանդեսը, ինչը մեծ խթան է հանդիսանում մարզում /և ոչ միայն մարզում/ ավանդական գորգագործության զարգացմանը:

Ժողովրդական վարպետների գործունեությանը նպաստելու նպատակով 2017 թվականին Հ.Շարամբեյանի անվան Ժողովրդական ստեղծագործության կենտրոնի Դիլիջանի թանգարան-մասնաճյուղում կազմակերպվել են 16 միջոցառումներ և ցուցահանդեսներ` Արտուշ Սահակյան/Փայտարվեստ/,Գոհար Մաճկալյան /մետաքսանկարչություն, գոբելեն, գեղանկար/,Արմինե Պողոսյան /Փայտ,գեղանկար/, Սիրանուշ Ավագյան/խառը ժանր/ , Հասմիկ Պողոսյան/Ասեղնագործություն/ և այլն, հանդիպումներ «Վիվասել ՄՏՍ» կազմակերպության ղեկավար Ռալֆ Յիրիկյանի, դիլիջանցի արվեստագետներ ՀՀ նկարիչների միության անդամներ Համլետ Ասատրյանի, Հրաչ Հայրապետյանի, արվեստի վաստակավոր գործիչ Ղազար Ղազարյանի, ժողովրդական վարպետ Գրիգոր Հովսեփյանի և այլոց հետ:  
 Մարզում կազմակերպվող շատ տոներ, փառատոներ մշտապես ուղեկցվում են ավանդական արհեստագործության ցուցահանդես-վաճառքներով / <<Մեղրի տոն>>, <<Բերքի տոն>>, <<Ոսկե աշուն>> և այլն/:

Տնայնագործ ժողովրդական վարպետների ստեղծագործությունների ցուցահանդեսների կազմակերպումը, նրանց մասին տեղեկատվություն տարածելը նպաստել է նոր անհատական արհեստանոցների ստեղծմանը, որի վկայությունն է երիտասարդ վարպետների մասնակցությունը կազմակերպվող միջոցառումներին և ցուցահանդեսներին / Արսեն Գոգչյան, Գրիգոր Հովսեփյան, Անի Ապրեսյան և այլն:

Իջևանի <<Վերնատուն>> պատկերասրահում ամեն տարի կազմակերպվում են ցուցահանդեսներ: Ցուցահանդեսներում ներկայացված աշխատանքները բազմաբնույթ, բազմաոճ և բազմաբովանդակ են, բայց բոլոր աշխատանքներում ներկայացված է Հայաստանն իր հին ու նոր պատմություններով, գեղեցիկ բնաշխարհով, իր լեգենդներով, պատմական կոթողներով ու կերպարներով՝ գրողներ, հոգևորականներ, քաղաքական գործիչներ, գիտնականներ և այլն:

Հայաստանի Հանրապետության մշակույթի նախարարություն է ներկայացվել նախարարության կողմից մշակված <<Կրթական և մշակութային օբյեկտների հիմնանորոգման, կառուցման և արդիականացման համալիր ծրագրի >> հայտը, ըստ օրինակելի ձևի , նշվել է մարզի 2018-2020 թթ. հիմնանորոգման, կառուցման կամ արդիականացման ենթակա մշակութային օբյեկտները:

«Ավանդույթ» ՀՈԱԿ-ում /երաժշտական դպրոցում/ իրականացվել է մասնակի վերանորոգման աշխատանքներ:

Բարերարների միջոցներով փոխվել են Այրումի և Հաղթանակի մշակույթի պալատի տանիքները:

Վերանորոգվել և կահավորվել է Հաղթանակ համայնքի հանդիսությունների սրահը:

Կողբ համայնքի մանկական երաժշտական դպրոցի հիմնանորոգման աշխատանքները ընդգրկված են ՄԺԾ ծրագրերում: /Մարզպետարանի քաղաքաշինության վարչության կողմից կատարված խոշորացված հաշվարկներից ստացվում է, որ երաժշտական դպրոցի հիմնանորոգման աշխատանքների համար անհրաժեշտ է 80 մլն ՀՀ դրամ/:

ՀՀ մշակույթի նախարարություն է ներկայացվել մարզի մշակութային միջոցառումների 2018-2020 թվականների միջնաժամկետ ծախսերի ծրագրերի հայտերը` բյուջետային ֆինանսավորման հայտերի կազմման մեթոդական ցուցումներին համապատասխան:

ՀՀ մշակույթի նախարարություն է ներկայացվել արվեստի բնագավառում մեր մարզի շնորհալի երեխաների վերաբերյալ տեղեկույթ:

ՀՀ տարածքային կառավարման և զարգացման նախարարություն է ներկայացվել արտադպրոցական հաստատությունների վերաբերյալ տեղեկատվություն:

Քննարկվել և կազմվել է Հայաստանի Հանրապետության և մայիսյան հերոսամարտերի 100-ամյակին նվիրված միջոցառումների ծրագիր-առաջարկ ու ներկայացվել է ՀՀ տարածքային կառավարման և զարգացման նախարարություն:

Աշխարհի գրադարանային քարտեզ ձևավորելու նպատակով Հայակական գրադարանային ասոցիացիա է ներկայցվել մարզի բուհական և դպրոցական գրադարանների գործունեության անփոփ վիճակագրական տեղեկատվությունը /2016թ. վիճակագրության հիման վրա/:

Քննարկվել և մշակվել է ամռան ամիսների հանգստյան և տոնական օրերին մարզի քաղաքների այգիներում և պուրակներում ՀՀ քաղաքացիների և զբոսաշրջիկների համար ժամանցի կազմակերպման միջոցառումների ծրագրերը, որոնք ընդգրկել են բացօթյա կինոթատրոններ, համերգներ, ներկայացումներ, սպորտային միջոցառումներ, ամառային ճամբարներ և այլն: Կազմակերպվող միջոցառումների մասին տեղեկատվության է ներկայացվել ՀՀ կառավարության աշխատակազմ:

Քննարկվել և մշակվել է անհայտ կորած ազատամարտիկի հիշատակի օրվան նվիրված միջոցառումների ծրագիր՝ սույն թվականի հունիսի 29-ին իրականացնելու նպատակով: Մշակված ծրագրի մասին տեղեկույթ է ներկայացվել ՀՀ տարածքային կառավարման և զարգացման նախարարություն:

2017թ. <<Վիվասել ՄՏՍ>>-ի և Վայրի բնության և մշակութային արժեքների պահպանության հիմնադրամի հովանավորությամբ Բերդավանի երաժշտական դպրոցում շահագործմանէ հանձնվել ջեռուցման համակարգ (արևային մարտկոցներով և բնական գազով):

2017թ. Մայիսի 21-ին ՀՕՖ-ի և Բերդի համայնքապետարանի աջակցությամբ Բերդ քաղաքում բարեգործական համերգով հանդես է եկել աշխարհահռչակ ամերիկահայ դաշնակահար Շահան Արծրունին: <<Հույսի կամուրջ>> ՀԿ-ի կողմից իրականցվել է վարպետ-դասեր, նկարազարդումներ, ցուցահանդեսներ, ֆոտոմրցույթներ:

Մարզային լրատվությամբ և հեռուստատեսությունների միջոցով պարբերաբար տեղեկատվություններ են տրվել, կազմակերպվել են ցուցադրություններ համայնքի տարածքում բնակվող ստեղծագործողների, կազմակերպված մշակութային միջոցառումների վերաբերյալ: Տեղեկատվությունները տեղադրվել են նաև մարզպետարանի և համայնքների կայք-էջերում:

**ԿՐԹՈՒԹՅԱՆ ,ՄՇԱԿՈՒՅԹԻ ԵՎ ՍՊՈՐՏԻ ՎԱՐՉՈՒԹՅԱՆ ՊԵՏ Կ. ՆԱԶԱՐՅԱՆ**